URDHËR
Nr. 593, datë 31.12.2019

PËR DISA NDRYSHIME NË URDHRIN NR. 344, DATË 19.8.2013, “PËR NGRITJEN E NJËSISË SË SHËRBIMIT PSIKOSOCIAL”, TË NDRYSHUAR

Në mbështetje të nenit 102 të Kushtetutës së Republikës së Shqipërisë, të nenit 20, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar, të vendimit nr. 194, datë 22.4.1999, të Këshillit të Ministrave, “Për miratimin e strukturës së pagës së punonjësve mësimorë, në arsimin parauniversitar”, të ndryshuar,

URDHËROJ:

Në urdhrin nr. 344, datë 19.8.2013, “Për ngritjen e njësisë së shërbimit psikosocial”, të ndryshuar, bëhen ndryshimet si më poshtë:
1. Pika 3 bëhet si më poshtë: 
“3. Numri i psikologëve/i punonjësve socialë, në njësinë e shërbimit psikosocial në çdo DRAP, përfshihet brenda numrit të punonjësve buxhetorë të miratuar.”.
2. Pika 4 shfuqizohet.
3. Pika 5 bëhet si më poshtë: 
“5. Numri i psikologëve/i punonjësve socialë, në njësinë e shërbimit psikosocial në çdo DRAP, përcaktohet si vijon: 
a) një psikolog/punonjës social për çdo shkollë me 500–700 nxënës; 
b) dy psikologë/punonjës social për çdo shkollë me mbi 700 nxënës; 
c) një psikolog/punonjës social për çdo shkollë që ka të paktën 10 nxënës me aftësi të kufizuara të përcaktuar me raport të Komisionit Mjekoligjor; 
d) një psikolog/punonjës social për çdo shkollë të arsimit special;
e) në rastet kur shkollat janë me numër të vogël nxënësish, një psikolog/punonjës social do të mbulojë disa shkolla dhe numri i nxënësve do të jetë nga 500–700.”.
4. Pika 7 bëhet si më poshtë:
5. “7. Titullari i DRAP-së emëron psikologun/punonjësin social në njësinë e shërbimit psikosocial me konkurrim të hapur, sipas procedurave të emërimit të specialistëve të DRAP-së dhe nevojave specifike të shkollave.”.
[bookmark: _GoBack]6. Pika 10 bëhet si më poshtë:
“10. Një psikolog/punonjës social mund të mbulojë një ose disa shkolla në vartësi të numrit të nxënësve të këtyre institucioneve arsimore parauniversitare.”. 
7. Në çdo pikë të urdhrit nr. 344, datë 19.8.2013, “Për ngritjen e njësisë së shërbimit psikosocial”, ku citohet “Drejtoritë Arsimore Rajonale (DAR)/Zyra Arsimore Rajonale (ZA)” të zëvendësohet me “Drejtoritë Rajonale të Arsimit Parauniversitar (DRAP)”. 
8. Për zbatimin e këtij urdhri ngarkohet Sekretari i Përgjithshëm, Drejtoria e Përgjithshme e Politikave të Zhvillimit të Arsimit, Sportit dhe Rinisë, Drejtoria e Përgjithshme Ekonomike dhe Shërbimeve Mbështetëse në Ministrinë e Arsimit, Sportit dhe Rinisë, Drejtoria e Përgjithshme e Arsimit Parauniversitar dhe Drejtoritë Rajonale të Arsimit Parauniversitar.
Ky urdhër hyn në fuqi menjëherë.

